Atyniadau i Ymwelwyr - Carmarthen Town Council
Mae gan dre Caerfyrddin y canlynol i'w gynnig i'r ymwelydd:
Marchnad nwyddau
Siopau bach traddodiadol
Strydoedd a lonydd cul
Siopau cadwyn
Cysylltiadau ffyrdd, rheilffyrdd, bysiau a llwybrau beicio
Y sinema cyfan gwbl 3D gyntaf yn Ewrop
Orielau celf a theatrau
Llyfrgell y sir, amgueddfa'r sir ac archifau'r sir
Un o'r traciau beicio awyr agored hynaf yn y byd sy'n dal i gael ei ddefnyddio
Tref hanesyddol lle gwelir pysgota mewn cwryglau
Adeiladau cyhoeddus a chofgolofnau nodedig
Un o'r tafarndai lleiaf yng ngwledydd Prydain
Yr amffitheatr mwyaf gorllewinol yn yr ymherodraeth Rufeinig
Un o'r afonydd gorau am eog a sewin yng ngwledydd Prydain
A'r cyfan hyn yn Nyffryn Tywi, un o'r dyffrynnoedd hyfrytaf ym Mhrydain.
Yn Abergwili (2 filltir i'r dwyrain ar yr A40) ceir Amgueddfa'r Sir ym Mhalas yr Hen Esgob. Yn wreiddiol, eglwys golegaidd oedd hon a sefydlwyd yn 1283, ond fe'i trowyd yn Blas Esgob yn ystod y Diwygiad. Mae cartref yr Esgob presennol yn dal i fod yn Abergwili.
Mae'r amgueddfa'n cynnwys arddangosiadau helaeth o ddeunyddiau Rhufeinig a chanoloesol a chasgliad o gofnodion Cristnogol cynnar. Ceir hefyd arddangosiadau cynhwysfawr o ddeunyddiau diweddarach.
Yn agos mae Rheilffordd Ager Gwili sy'n dilyn llwybr hen Reilffordd y Great Western wrth iddi igamogamu i fyny Dyffryn coediog a phrydferth Gwili.
Mae trenau'n rhedeg yn ôl ag ymlaen o Orsaf Bronwydd (3 milltir i'r gogledd ddwyrain ar yr A484) rhwng mis Mai a mis Medi gyda digwyddiadau arbennig megis diwrnodau 'Siôn Corn' a 'Tomos y Tanc'.
Mae cynlluniau uchelgeisiol i ehangu'r rheilffordd i'r de i'r A40 ar gyrion y dref.
Lluniau drwy caredigrwydd Mr John Jones.
Manylion pellach: http://www.gwili-railway.co.uk/
Talacharn. Treflan brydferth yw Talacharn (13 milltir i'r de orllewin ar hyd yr A40 a'r A4066) gyda'i chastell trawiadol ac adeiladau da o'r 18fed ganrif. Bu unwaith yn gyrchfan i gapteiniaid môr hanner cyflog ac yn bentref pysgota. Bu Dylan Thomas yn byw yma ac yn ysgrifennu yn Nhy'r Cychod sydd mewn man delfrydol ger Afon Taf; bellach mae'r ty yn agored i'r cyhoedd. Y mae Castell Talacharn wedi ei adnewyddu ac yn agored i'r cyhoedd. Ychydig filltiroedd yn nes ymlaen ceir Traethau Pentywyn gyda'u 7 milltir o dywod, sy'n enwog am ymdrechion i sefydlu record cyflymder-tir a lle mae gan Yr Amgueddfa Cyflymder arddangosfeydd ac arddangosiadau ynghylch y digwyddiadau hynny.
Mae'r dref wedi'i lleoli'n ddelfrydol ar gyfer archwilio gorllewin Cymru gyda llwybrau'n arwain i Sir Benfro a'r Fferi i Iwerddon, Ceredigion, Sir Frycheiniog ag Abertawe. Mae gan y Ganolfan Groeso yn Maes Nott daflenni ynghylch y rhan fwyaf o atyniadau. O fewn ychydig bellter i'r dref mae Dyffryn Tywi (A40 i'r dwyrain) yn cynnig casgliad hyfryd o barciau a gerddi hanesyddol yn ogystal â Gardd Fotanegol Genedlaethol Cymru yn Middleton Hall oddi ar yr A48. Bydd taith i fyny'r dyffryn i Landeilo yn cwmpasu trysorau megis Gerddi Hanesyddol Aberglasney, Castell, Ty a Pharc Dinefwr a Drenewydd (Yr Ymddiriedolaeth Genedlaethol), Castell Dinefwr (Cadw), Gardd Goed Gelli Aur yn ogystal â Chastell Dryslwyn, a'r cyfan o fewn taith gron o 35 milltir.